C 214/52
HR
Službeni list Europske unije
16.6.2023.
srijeda, 18. siječnja 2023.
163. poziva na snažnu kampanju EU-a u području strateške komunikacije i informiranja u afričkim zemljama kako bi se suzbilo širenje štetnih narativa, posebno onih koje u toj regije šire Ruska Federacija i Narodna Republika Kina u toj regiji;
164. osuđuje ruska uplitanja u Africi kojima se ugrožava demokracija, posebno u kontekstu pojačanog djelovanja skupine Wagner na tom kontinentu; oštro osuđuje zlostavljanja i zločine koje je počinila skupina Wagner;
165. poziva na partnerstvo Afrike i Europe s ciljem stvaranja područja solidarnosti, sigurnosti, mira i trajnog blagostanja; poziva na brzo djelovanje EU-a s ciljem suzbijanja sve veće prisutnosti skupine Wagner u nekoliko afričkih zemalja, koja raspiruje daljnju nestabilnost i potkopava napore u borbi protiv terorizma;
Jačanje parlamentarne diplomacije kao instrumenta vanjske politike
166.
ističe specifičan doprinos Parlamenta vanjskoj i sigurnosnoj politici EU-a putem njegovih instrumenata parlamentarne diplomacije; poziva na pomniji parlamentarni nadzor nad pitanjima od strateške važnosti u europskim vanjskim poslovima; podsjeća, među ostalim, da postoji intenzivna suradnja na političkoj i tehničkoj razini između ukrajinske Vrhovne rade i Parlamenta;
167. konstatira da je Parlament aktivno uključen u ZVSP kroz vlastite zasebne instrumente; naglašava važnost i jedinstvenu prirodu programa Parlamenta za demokratizaciju, kao što je „Dijalog Jean Monnet”, čiji je cilj poticanje i jačanje rada parlamenata; podsjeća da bi sve institucije EU-a trebale surađivati i sudjelovati u aktivnostima čiji je cilj suzbijanje globalnog nazadovanja demokracije, među ostalim promatranjem izbora, aktivnostima posredovanja i dijaloga, sprječavanjem sukoba, dodjelom nagrade Saharov i povezanom mrežom te parlamentarnom diplomacijom;
168. poziva ESVD da slobodu tiska i slobodu izražavanja postavi kao prioritete te da poduzme sve potrebne korake kako bi se u potpunosti poštovale Smjernice EU-a o slobodi izražavanja na internetu i izvan njega; apelira na delegacije EU-a da poboljšaju preventivne zaštitne mjere, planiraju hitne odgovore na pogoršanje stanja u kontekstu slobode medija te pružaju opipljivu i vidljivu potporu lokalnim novinarima i civilnom društvu;
169. poziva na unapređenje preventivne diplomacije EU-a kao proaktivnog instrumenta vanjske politike za sprječavanje sukoba između trećih strana i za pružanje potpore u iznalaženju mirnih rješenja za rastuće napetosti;
170.
ističe važnost parlamentarnih skupština kao foruma za suradnju i institucionalni dijalog i njihov vrijedan doprinos europskom vanjskopolitičkom djelovanju u pitanjima sigurnosti, kao i potrebu za promicanjem njihovih aktivnosti i jamčenjem njihova ispravnog funkcioniranja i razvoja;
171. poziva Komisiju i države članice da omoguće i ojačaju parlamentarni nadzor nad vanjskim djelovanjem EU-a, među ostalim i nastavkom redovitih savjetovanja s potpredsjednikom Komisije / Visokim predstavnikom Unije i Komisijom te uključivanjem Parlamenta u pravilnu daljnju provedbu Europskog instrumenta mirovne pomoći i Strateškog kompasa i nadzor nad njima; podsjeća da Parlament sudjeluje u određenoj vrsti neformalne suradnje s ESVD-om, koja je ojačana Odlukom Vijeća od 26. srpnja 2010. i Deklaracijom Visokog predstavnika o političkoj odgovornosti iz 2010.; ističe da je potrebno dodatno ojačati okvir međuinstitucijskih odnosa između Parlamenta i ESVD-a, uključujući njegove delegacije; poziva na sklapanje okvirnog sporazuma o jačanju suradnje u području vanjskog djelovanja između ESVD-a i Europskog parlamenta, kojim bi se mogao ojačati instrumentarij EU-a za vanjsko djelovanje; ističe da je potrebno iskoristiti reviziju Europskog fonda za obranu na sredini provedbenog razdoblja kako bi se uveo adekvatan parlamentarni nadzor putem delegiranih akata za programe rada; naglašava da je također potrebno uspostaviti sličnu razinu parlamentarnog nadzora za predstojeći akt o zajedničkoj nabavi (EDIRPA) i europski program ulaganja u obranu (EDIP); naglašava da bi Parlament, kako bi mogao adekvatno provoditi svoju važnu ulogu demokratskog nadzora, trebao na transparentan i pravodoban način dobivati potrebne informacije i dokumente;